Juventus F.C.

Tahun-tahun awal

Juventus ditubuhkan dengan nama Sport-Club Juventus pada lewat 1897 oleh sekumpulan pelajar dari sekolah Lyceum di Turin tetapi kelab ini dinamakan semula sebagai Foot-Ball Club Juventus dua tahun kemudian. Kelab ini menyertai Kejuaraan Bola Sepak Itali pada tahun 1900. Pada tahun 1904, seorang ahli perniagaan yang bernama Ajmone-Marsan memulihkan kewangan kelab Juventus, lalu membuatkan ia dapat memindahkan padang latihan dari Piazza d'Armi ke Velodrome Umberto I. Pada masa itu, pasukan ini memakai jersi hitam dan merah jambu. Juventus menjuarai kejuaraan liga buat kali pertama pada tahun 1905 ketika bermain di padang Velodrome Umberto I. Pada masa ini, warna kelab telah ditukar kepada hitam dan putih, yang diinspirasikan oleh kelab Inggeris, Notts County.
Terdapat perpecahan di kelab itu pada tahun 1906, selepas beberapa kakitangan berpindah dari Juve. Presiden ketika itu, Alfred Dick tidak berpuas hati dengan ini lalu meninggalkan meninggalkan beberapa pemain terkenal untuk menubuhkan FBC Torino dan seterusnya bermulalah perlawanan Derby della Mole.

Era dominasi

Pemilik Fiat, Edoardo Agnelli mengawal kelab ini pada tahun 1923 seterusnya membina sebuah stadium baru. Ini membantu Juventus untuk meraih scudetto (kejuaraan liga) buat kali kedua pada musim 1925-26 selepas menewaskan Alba Roma dengan agregat 12-1. Kelab ini mula menjadi kelab gergasi Itali sejak era 1930an seterusnya menjadikan kelab profesional pertama di Itali. Mereka menjuarai lima gelaran liga berturut-turut di bawah bimbingan Carlo Carcano dan membentuk teras pasukan kebangsaan Itali ketika era Vittorio Pozzo termasuk skuad juara dunia 1934. Bintang Juventus yang lahir pada era ini antaranya Raimundo Orsi, Luigi Bertolini, Giovanni Ferrari, Luis Monti dan ramai lagi.
Juventus berpindah ke Stadio Comunale, tetapi sepanjang 1930an dan majoritinya pada era 1940an mereka tidak dapat menawan semula dominasi liga. Selepas Perang Dunia Kedua, Gianni Agnelli dilantik menjadi presiden kehormat. Juventus menambah dua lagi kejuaraan liga pada musim 1949–50 dan 1951–52 ketika di bawah pengurusan dari England, Jesse Carver. Dua penyerang dibawa masuk pada musim 1957–58 iaitu John Charles dari Wales dan Omar Sivori dari Argentina. Mereka berdua bermain bersama pemain lama, Giampiero Boniperti. Pada musim itu menyaksikan Juventus dianugerahkan satu bintang emas sebagai penghargaan telah menjuarai 10 gelaran liga. Ini juga menyaksikan Juventus merupakan kelab Itali pertama mendapat bintang emas ini. Pada musim yang sama, Omar Sivori menjadi pemain Juventus pertama meraih anugerah Pemain Terbaik Eropah. Pada musim berikutnya, kelab ini berjaya melengkapkan double selepas menewaskan Fiorentina untuk membolot trofi Serie A dan Coppa Italia. Boniperti bersara pada 1961 dan menjadi penjaring terbanyak sepanjang zaman kelab dengan 182 gol dalam semua kejohanan dalam masa 45 tahun.
Pada dekad seterusnya iaitu era 1960an, Juventus hanya memenangi satu kejuaraan liga iaitu pada musim 1966–67. Walau bagaimanapun, era 1970an menyaksikan Juventus mula kembali semula sebagai status kelab gergasi dalam bola sepak Itali. Di bawah bimbingan dan juga bekas pemain, Čestmír Vycpálek, Juventus mendapat gelaran scudetto pada musim 1971–72 dan 1972–73. Pemain-pemain yang ternama pada masa itu antaranya ialah Roberto Bettega, Franco Causio dan José Altafini. Pada tahun-tahun seterusnya, mereka menambah lagi dua kejuaraan liga. Giovanni Trapattoni mula mengambil alih jawatan pengurus di Juventus dan berjaya membawa Juventus ke kemenangan pertama di pentas Eropah, iaitu berjaya menjulang trofi Piala UEFA pada tahun 1977 dan meneruskan dominasi Juventus pada awal era 1980an. Semasa tempoh pengurusan Trapattoni, ramai pemain Juventus membentuk  tulang belakang pasukan kebangsaan Itali ketika era pengurusan Enzo Bearzot termasuk kejohanan Piala Dunia 1978, Euro 1978 dan menjadi juara dunia pada Piala Dunia 1982.

Pentas Eropah

Era Trapattoni merupakan era paling cemerlang iaitu ketika 1980an. Pada dekad ini, Juventus meraih tiga gelaran liga sejak 1984. Ini bermaksud Juventus telah memenangi 20 gelaran liga Itali dan mereka dibenarkan untuk ditambah bintang kedua di jersi kelab seterusnya menjadikan Juventus satu-satunya kelab Itali yang mendapat penghargaan ini. Pada masa ini, bintang Juventus telah menarik dunia antaranya Paolo Rossi yang mendapat anugerah Pemain Terbaik Eropah berikutan sumbangannya kepada Itali untuk menjuarai Piala Dunia FIFA 1982 selain beliau menjadi pemain terbaik kejohanan.
Bintang dari Perancis, Michel Platini menerima anugerah Pemain Terbaik Eropah pada tiga tahun berturut-turut, iaitu pada tahun 1983, 1984 dan 1985 dan menjadi sebuah rekod. Juventus satu-satunya kelab yang mempunyai pemain memenangi anugerah ini sepanjang empat tahun berturut-turut. Tambahan lagi, Platini turut menjaringkan gol kemenangan pada Final Piala Eropah 1985 menentang Liverpool dan walau bagaimanapun, ia dicemari satu tragedi yang mengubah bola sepak Eropah. Pada tahun yang sama, Juventus menjadi kelab pertama dalam sejarah bola sepak Eropah yang telah membolot ketiga-tiga kejohanan UEFA dan Juventus juga kelab pertama dalam sejarah dan satu-satunya kelab pada masa kini telah memenangi kejohanan Eropah serta gelaran juara dunia setelah memenangi Piala Antara Benua 1985.
Selepas menjuarai musim 1985–86, baki era 1980an tidak berapa cemerlang buat Juventus. Kelab ini perlu berdepan Napoli yang mempunyai pemain legenda iaitu Diego Maradona, kedua-dua kelab Milan iaitu Milan dan Inter yang telah meraih kejuaraan scudetto. Juventus hanya menang pada Coppa Italia dan Piala UEFA pada tahun 1990 di bawah bimbingan bekas legenda, Dino Zoff. Pada tahun 1990, Juventus berpindah ke stadium baharu iaitu Stadio delle Alpi, yang dibina untuk persiapan Piala Dunia FIFA 1990 yang dianjurkan oleh Itali. Ketibaan bintang Itali pada tahun berikutnya iaitu Roberto Baggio telah memecah rekod perpindahan termahal dunia pada ketika itu. Pada awal 90an di bawah Luigi Maifredi, Juventus sedikit meraih kejayaan dengan menjuarai Piala UEFA pada tahun 1993.

Era Lippi

Marcello Lippi mengambil alih jawatan pengurus Juventus pada permulaan musim 1994–95. Musim pertama Lippi di Juventus merupakan petanda baik bagi Juve apabila mereka menjulang trofi pertama Serie A sejak pertengahan 1980an selain menjuarai Coppa Italia. Pemain-pemain pada masa itu termasuklah Ciro Ferrara, Roberto Baggio, Gianluca Vialli dan pemain muda, Alessandro Del Piero. Lippi membawa Juventus untuk memenangi Supercoppa Italiana buat pertama kali. Selain itu, Lippi juga membimbing Juventus ke perlawanan akhir dan menjulang trofi Liga Juara-Juara pada musim berikutnya selepas mengalahkan Ajax dalam penentuan penalti selepas terikat seri 1-1.
Juventus meneruskan rentak cemerlangnya dengan memenangi Serie A pada musim 1996–97 dan 1997–98, Piala Super UEFA 1996 dan Piala Antara Benua 1996. Juventus melangkah ke perlawwanan akhir Liga Juara-Juara pada tahun 1997 dan 1998, namun kedua-duanya Juventus sekadar naib juara selepas tewas kepada Borussia Dortmund dan Real Madrid.
Lippi kembali ke Juventus pada 2001 selepas Carlo Ancelotti dipecat. Lippi menandatangani beberapa pemain yang kemudian mencipta nama di Juventus antaranya Gianluigi Buffon, David Trezeguet, Pavel Nedvěd dan Lilian Thuram. Kesemua pemain ini membantu Juventus untuk menambah lagi dua gelaran scudetto ketika musim 2001–02 dan 2002–03. Juventus juga layak ke perlawanan akhir Liga Juara-Juara pada tahun 2003 menentang Milan namun Juventus tewas dalam penentuan penalti selepas terikat seri 0-0. Pada musim berikutnya, Lippi dilantik menjadi ketua jurulatih pasukan kebangsaan Itali.

Skandal "Calciopoli"

Fabio Capello dilantik menjadi jurulatih Juventus pada tahun 2004 dan membawa Juve untuk menambah lagi dua gelaran Serie A berturut-turut. Walau bagaimanapun pada Mei 2006, Juventus antara lima kelab terbabit dalam skandal bola sepak Itali 2006. Hukumannya Juventus dipaksa bermain di Serie B pada musim hadapan sekali gus buat pertama kali dalam sejarah. Kejuaraan liga pada tahun 2005 dan 2006 di bawah bimbingan Capello turut ditarik balik.
Ramai pemain Juventus terkejut dengan keputusan bahawa mereka berkemungkinan akan beraksi di Serie B. Pemain-pemain ini membuat keputusan untuk berpindah antaranya Lilian Thuram, Zlatan Ibrahimović  dan juga Fabio Cannavaro. Walau bagaimanapun, pemain ternama lain seperti Buffon, Del Piero, Trezeguet dan juga Nedvěd bertekad untuk membantu Juventus kembali semula ke Serie A manakala pemain muda dari Primavera (pasukan belia) seperti Sebastian Giovinco dan Claudio Marchisio menerima tawaran ke pasukan pertama. Juventus kembali semula ke Serie A sebagai juara liga selepas menghadapi musim 2006–07 selain Del Piero menjadi penjaring terbanyak dengan 21 gol.
Seawal 2010, Juventus menganggap cabaran pelucutan scudetto mereka dari tahun 2005 dan 2006 bergantung kepada keputusan perbicaraan berhubung dengan skandal 2006. Siasatan seterusnya pada tahun 2011 mendapati penyingkiran Juventus pada tahun 2006 adalah tanpa merit. Apabila bekas pengurus besar Juventus, Luciano Moggi disabit di mahkamah berkaitan dengan skandal itu, keputusan rayuan telah ditolak oleh mahkamah pada tahun 2015. Juventus kemudian menyaman Persekutuan Bola Sepak Itali (FIGC) sebanyak 443 juta euro bagi kerosakan yang disebabkan oleh penyingkiran pada tahun 2006. Presiden FIGC, Carlo Tavecchio menawarkan untuk berbincang memberikan semula scudetto yang ditarik balik sebagai pertukaran Juventus tidak membuat tuntutan mahkamah.

Kembali ke Serie A

Selepas kembali ke Serie A pada musim 2007–08, Juventus melantik Claudio Ranieri sebagai pengurus baru mereka. Juve menamatkan musim ini pada kedudukan ketiga liga dan layak ke pusingan kelayakan Liga Juara-Juara. Juventus akhirnya berjaya layak ke peringkat kumpulan selain menewaskan Real Madrid di tempat lawan dan di halaman sendiri sebelum Juve tewas pada peringkat kalah mati kepada Chelsea. Ranieri dipecat serta merta berikutan keputusan tidak membanggakan dan Ciro Ferrara dilantik sebagai pengurus baru untuk menghadapi baki dua perlawanan terakhir musim 2008–09. 
Walau bagaimanapun, tempoh Ferrara sebagai pengurus Juventus tidak terlalu memuaskan dan sehinggakan Juventus tersingkir dari Liga Juara-Juara dan Coppa Italia selain hanya menduduki tempat keenam liga pada penghujung Januari 2010. Kemudian, Ciro Ferrera dipecat dan digantikan oleh Alberto Zaccheroni sebagai pengurus sementara. Zaccheroni tidak dapat membantu meningkatkan prestasi Juventus dan seterusnya Juve hanya sekada menduduki tempat ketujuh liga. Untuk musim 2010–11, Jean-Claude Blanc digantikan oleh Andrea Agnelli sebagai presiden kelab. Agnelli membuat keputusan untuk menggantikan Zaccheroni dengan pengurus Sampdoria, Luigi Delneri. Walau bagaimanapun, Delneri gagal untuk melonjakkan prestasi pasukan dan membawa kepada pemecatannya. Antonio Conte, pengurus Siena yang berjaya membimbing pasukannya ke Serie A dinamakan sebagai pengurus yang baharu. Pada September 2011, Juventus akhirnya memiliki stadium baharu iaitu Stadium Juventus yang baru dibina.

Era Conte dan Allegri

Di bawah bimbingan Conte, Juventus menjadi kelab pertama memegang rekod tanpa kalah dalam format terkini sepanjang 38 perlawanan liga ketika musim 2011-12. Penghargaan lain termasuklah kemenangan terbesar di tempat lawan (5–0 di Fiorentina) dan rekod pertahanan terbaik (20 gol dibolos, paling sedikit dalam format liga terkini) dalam Serie A.
Pada musim 2013–14, Juventus memenangi gelaran liga buat kali ketiga berturut-turut dan rekod dengan pengumpulan mata 102 mata dengan 33 kemenangan. Gelaran ini merupakan kejuaraan liga rasmi buat kali ke-30 dalam sejarah kelab. Juventus juga hanya melangkah ke separuh akhir Liga Europa selepas tewas di tempat sendiri menentang Benfica sekali gus terlepas perlawanan akhir di Stadium Juventus.
Pada musim 2014–15, Massimiliano Allegri dilantik sebagai pengurus dan berjaya meraih gelaran liga buat kali ke-31 dan kali keempat berturut-turut. Selain itu, Juve juga meraih rekod Coppa Italia buat kali kesepuluh dan seterusnya melengkapkan double pada musim ini. Juve juga menewaskan Real Madrid pada peringkat separuh akhir Liga Juara-Juara dengan agregat 3-2 dan bertemu Barcelona pada perlawanan akhir di Berlin dan ini buat kali pertama sejak Liga Juara-Juara UEFA 2002-03. Juventus tewas kepada Barcelona dengan jaringan 3-1 selepas Ivan Rakitić menjaringkan gol seawal minit keempat. Álvaro Morata merapatkan kedudukan pada minit ke-55 dan Barcelona mendahului semula hasil jaringan Luis Suárez pada minit ke-70 dan gol Neymar pada penghujung perlawanan. Pada 25 April 2016, Juventus meraih kejuaraan liga buat kali kelima berturut-turut (secara keseluruhan kali ke-32) sejak kali terakhir memenangi liga lima musim berturut-turut pada 1930–31 dan 1934–35. Juventus meraikan kemenangan selepas pasukan di tangga kedua, Napoli tewas kepada Roma dan memberikan peluang cerah Juve untuk menjulang trofi liga. Pada 21 Mei, Juve menjuarai Coppa Italia buat kali ke-11 dan kali kedua berturut-turut. Ini menjadikan Juventus kelab Itali pertama memenangi liga dan Coppa Italia dalam dua musim berturut-turut.

Stadium

Pada awal penubuhannya, Juventus bermain di Parco del Valentino dan Parco Cittadella pada tahun 1897 dan 1898. Mereka bermain di Stadium Piazza d'Armi sehingga 1908 kecuali pada tahun 1905, tahun pertama meraih sxudetto dan pada tahun 1906, apabila mereka mula bermain di Corso Re Umberto.
Dari 1909 hingga 1922, Juventus bermain kejohanan dalaman di Kem Corso Sebastopoli sebelum berpindah ke Kem Corso Marsiglia pada tahun berikutan sehinggalah 1933. Pada penghujung tahun 1933, Juventus bermain di Stadio Mussolini yang baru dibina sebagai persiapan Piala Dunia 1938. Selepas Perang Dunia Kedua, stadium itu dinamakan sebagai Stadio Comunale Vittorio Pozzo. Juventus bermain di stadium itu buat masa 57 tahun dan jumlahnya 890 perlawanan liga. Pasukan ini meneruskan sesi latihan di stadium sehingga Julai 2003.
Dari tahun 1990 sehingga musim 2005-06, kelab Turin ini bermain untuk perlawanan di tempat senndiri di Stadio delle Alpi, yang dibina sebagai persiapan Piala Dunia FIFA 1990. Walaupun keadaan ini amat jarang berlaku tetapi kelab ini bermain tempat sendiri di berbagai-bagai stadium lain seperti Renzo Barbera di Palermo, Dino Manuzzi di Cesena dan Stadio Giuseppe Meazza di Milan.
Pada Ogos 2006, Juventus kembali untuk bermain di Stadio Comunale, kemudian dikenali sebagai Stadio Olimpico, sebagai persiapan menghadapi Sukan Olimpik Musim Sejuk 2006 yang berlangsung di Turin. Pada November 2008, Juventus mengumumkan bahawa mereka telah mengeluarkan 120 juta euro untuk membina stadium baharu iaitu Stadium Juventus yang akan dibina di tapak delle Alpi. Tidak seperti stadium lamanya, ia tidak mempunyai trek berlari dan jarak padang hanyalah 7.5 meter dari tempat duduk penonton Kapasiti stadium ini sebanyak 41,475. Kerja-kerja pembinaan bermula pada musim bunga 2009 dan stadium ini dibuka pada 8 September 2011 sebelum menghadapi musim 2011–12.

Peminat dan pesaing

Juventus merupakan kelab memiliki peminat paling ramai di Itali iaitu dianggarkan sebanyak 12 juta peminat selain mewakili 29 peratus. Selain itu, Juventus juga salah satu kelab paling ramai peminat di dunia dan mempunyai penyokong seramai 180 juta peminat (43 juta di Eropah) terutamanya di negara-negara Mediterranean yang menerima ramai pendatang Itali. Kelab Turin ini memiliki cawangan diseluruh dunia.
Permintaan Juventus untuk tiket dalam mana-mana perlawanan adalah tinggi. Juve juga semakin popular di Selatan Itali, Sicily dan Malta. Pasukan ini tetap mempunyai penyokong yang hadir walaupun Juventus bermain di tempat lawan dan kadang kala lebih ramai daripada di tempat sendiri.
Juventus mempunyai dua pesaing ketat. Pesaing ataupun sering digelar musuh ialah kelab Turin sendiri iaitu, Torino dan perlawanan kedua-dua pasukan ini disebut sebagai Derby della Mole (Pertembungan Turin). Permusuhan ini mengimbas kembali ke tahun 1906 apabila Torino ditubuhkan oleh pemain dan kakitangan Juventus yang berpindah dari kelab tersebut. Permusuhan paling terkenal ialah antara Juventus dengan Internazionale, dari Milan. Perlawanan kedua-kedua pasukan dirujuk sebagai Derby d'Italia (Pertembungan Itali) dan kedua-dua pasukan ini kerap mencabar antara satu sama lain di bahagian atas carta liga, oleh itu persaingan ini amat sengit. Terutamanya kedua-dua belah pihak ini kelab pertama dan kedua paling diminati di Itali dan persaingan ini telah kerap berlaku sejak 1990an dan mencapai peringkat tertinggi selepas skandal Calciopoli, di mana Juventus kembali semula ke Serie A.
Selain itu, Juventus juga bersaing dengan Milan, Roma, Fiorentina dan Napoli.

Pencapaian

Juventus merupakan kelab Itali paling cemerlang pada abad ke-20, dan paling cemerlang dalam sejarah bola sepak Itali telah memenangi Serie A sebanyak 32 kali dan ia menjadi rekod juara lima kali berturut-turut (pada 1930–31 dan 1934–35 dengan pada 2011–12 dan 2015–16). Mereka juga memenangi Coppa Italia, piala domestik Itali dan memenanginya sebanyak 11 kali. Tambahan lagi, kelab ini memegang rekod menjuarai Supercoppa Italiana paling banyak iaitu sebanyak tujuh kali.
Secara keseluruhannya, Juventus telah memenangi 61 gelaran rasmi dalam semua kejohanan dan pengumpulan trofi paling banyak berbandng mana-mana kelab Itali yang lain. Ini membuatkan Juventus kelab Itali kedua paling cemerlang dalam kejohanan Eropah. Kelab ini berada di kedudukan keempat di Eropah dan kelapan di dunia  memiliki banyak gelaran antarabangsa dan secara rasminya diakui oleh FIFA.

Rekod dan statistik kelab

Alessandro Del Piero memegang rekod kemunculan terbanyak Juventus iaitu 705 kemunculan. Beliau mengatasi Gaetano Scirea pada6 Mac 2008 ketika menentang Palermo. Beliau juga memegang rekod kemunculan Serie A tertinggi iaitu 478 perlawanan.
Termasuk semua kejohanan rasmi, Alessandro Del Piero menjadi penjaring terbanyak sepanjang zaman bersama Juventus dengan 290 gol sejak menyertai kelab Turin itu pada tahun 1993. Giampiero Boniperti, menjadi penjaring terbanyak sepanjang zaman di belakang Del Piero sejak 1961 telah menjaringkan 182 gol.
Pada musim 1933–34, Felice Borel menjaringkan 31 gol dalam 34 kemunculannya, lalu membuat rekod baru gol terbanyak dalam satu musim Serie A. Gol terbanyak yang dijaringkan oleh pemain dalam satu perlawanan ialah sebanyak 6 gol dan ia juga satu rekod kebangsaan Itali. Pemain itu adalah Omar Enrique Sivori dalam satu perlawanan menentang Internazionale dalam musim 1960–61.
Perlawanan rasm pertama Juventus ialah menentang Torino pada tahun 1900, Juve tewas 1-0. Kemenangan terbesar pernah dilakar Juventus ketika menentang Cento dengan jaringan 15-0, pada perlawanan pusingan kedua Coppa Italia dalam musim 1926–27. Kekalahan terbesar yang pernah dihadapi Juventus ketika menentang musuh setempat, Torino dengan jaringan 8-0 pada tahun 1913.
Penjualan Zinédine Zidane kepada kelab Sepanyol, Real Madrid dari Juventus pada tahun 2001 merupakan rekod perpindahan pemain termahal pada masa itu iaitu dengan bayaran 75 juta euro.
Pembelian Gianluigi Buffon pada 2001 dari Parma menelan kos perpindahan sebanyak 45 juta euro. Perpindahan ini merupakan perpindahan termahal buat penjaga gol sepanjang zaman. Pada 20 Mac 2016, Gianluigi Buffon melakar rekod baru Serie A iaitu rekod tidak pernah bolos selama 974 minit ketika musim 2015-16.